Document ID: 32013R0887

KOMMISSIONENS DELEGEREDE FORORDNING (EU) Nr. 887/2013
af 11. juli 2013
om erstatning af bilag II og III til Europa-Parlamentets og Rådets forordning (EU) nr. 211/2011 om borgerinitiativer
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 16, og
ud fra følgende betragtninger:
(1)
Artikel 4, stk. 1, i forordning (EU) nr. 211/2011 fastsætter, at initiativtagere til et forslag til borgerinitiativ skal lade initiativet registrere i Kommissionen og indgive de oplysninger, der er fastsat i bilag II til samme forordning.
(2)
Oplysningerne i bilag II bør ændres for at lette Kommissionens kontrol af, at registreringskriterierne i artikel 4, stk. 2, litra a), er opfyldt, for at sikre en tilstrækkelig administrativ håndtering af registreringsanmodningerne og for at gøre det lettere for initiativtagerne og Kommissionen at kommunikere med hinanden gennem hele borgerinitiativsproceduren.
(3)
Seks medlemsstater anmodede om ændringer af kravene til data i formularerne i bilag III til forordning (EU) nr. 211/2011.
(4)
Kommissionen har beføjelse til at ændre bilag II og III til forordningen i overensstemmelse med artikel 290 i TEUF. Hvad angår bilag III, bør Kommissionen tage hensyn til oplysninger, som den modtager fra medlemsstaterne.
(5)
Flere initiativtagere til initiativer, der er registreret i Kommissionen, indsamler på nuværende tidspunkt støttetilkendegivelser i overensstemmelse med artikel 5 i forordning (EU) nr. 211/2011, og de bør have tilladelse til både at bruge formularerne i bilag II til nærværende forordning og deres tidligere versioner -
VEDTAGET DENNE FORORDNING:
Artikel 1
I forordning (EU) nr. 211/2011 foretages følgende ændringer:
a)
bilag II erstattes af teksten i bilag I til denne forordning
b)
bilag III erstattes af teksten i bilag II til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Formularer, der er i overensstemmelse med bilag III til forordning (EU) nr. 211/2011 i den version, der var gældende inden nærværende forordnings ikrafttræden, kan fortsat bruges til indsamling af støttetilkendegivelser til forslag til borgerinitiativer, som er blevet registreret i overensstemmelse med artikel 4 i forordning (EU) nr. 211/2011 inden datoen for denne forordnings ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juli 2013.

Labels: 10
12
15